賦叢蘭一首
作者：蘇籀
朝代：宋

paragraphs: 楚郢都梁奇韻佚，嵐溪雲壑初何僻。
根蒂條荂玩九春，葩葉尖萌碧逾尺。
蕙轉東君溢寵光，露浥清華煙染色。
蓊勃天芬透綺疏，英蕤綠艷撩詩客。
滋榮九畹不因人，無際幽深來響屐。
三嗅書帷嘗涉獵，滿把騷人安忍釋。
映俎垂筵紉委佩，斸苔徙檻芳盈室。
燥虛黏膩俗塵清，祛病析酲驅抑鬰。
猗猗不採亦奚傷，雍容屈宋無倫匹。
賞慨年芳次第菲，輕重憎憐從結習。
辛夷爲塢薜蘿門，莎菼蒲蘆類非一。
庭中絕出忘憂右，差等水仙誠莫逆。
遥知最妙嶺頭梅，適口和羹似難及。
更與丘明評國薌，后皇媚之殊赫奕。